จุมพล มั่นหมาย

**จุมพล มั่นหมาย** เป็นอดีตรองเลขาธิการพระราชวัง อดีตรองผู้บัญชาการตำรวจแห่งชาติ กำกับดูแลงานด้านนครบาล อดีตผู้ตรวจสอบกิจการสหกรณ์ออมทรัพย์พระราชทานในสมเด็จพระบรมโอรสาธิราชฯ สยามมกุฎราชกุมารอดีต ที่ปรึกษากิตติมศักดิ์นิตยสาร Cop's Magazine

## ประวัติ
จุมพล เกิดเมื่อวันที่ 23 กันยายน พ.ศ. 2493 ที่ตำบลเวียงเหนือ อำเภอเมืองลำปาง จังหวัดลำปาง เป็นบุตรชายพลตำรวจโท จุฑา กับขวัญใจ มั่นหมาย สำเร็จการศึกษาระดับมัธยมศึกษา จากโรงเรียนสวนกุหลาบวิทยาลัย รุ่นที่ 82, โรงเรียนตำรวจนครบาลรุ่น 34, โรงเรียนนายร้อยตำรวจสามพราน รุ่นที่ 26 รุ่นเดียวกับทักษิณ ชินวัตร นายกรัฐมนตรีไทยคนที่ 23 ศึกษาเพิ่มเติมสาขาพัฒนาบริหารศาสตรมหาบัณฑิต สถาบันบัณฑิตพัฒนบริหารศาสตร์, หลักสูตรบริหารงานตำรวจชั้นสูง รุ่นที่ 15, วิทยาลัยป้องกันราชอาณาจักร รุ่นที่ 4212

## สุขภาพและการเสียชีวิต
จุมพล เสียชีวิตอย่างสงบจากอาการปอดติดเชื้อ ด้วยในวัย 72 ปี ได้หลังเข้ารักษาตัวที่โรงพยาบาลศิริราช มาร่วม 2 เดือน กระทั่งอาการทรุดลง และเสียชีวิตเมื่อคืนวันที่ 1 พฤศจิกายน พ.ศ. 2565 เมื่อเวลาประมาณ 00.38 น. เพื่อเตรียมทำพิธีทางศาสนา ได้จัดพิธีรดน้ำศพในวันที่ 2 พฤศจิกายน พ.ศ. 2565 เวลา 16.00 น. ณ ศาลาบุพการีอนุสรณ์ วัดพระศรีมหาธาตุวรมหาวิหาร เขตบางเขน โดยมีพันตำรวจเอก ศิววงศ์ ดำรงสัจจ์ศิริผู้กำกับการกองกำกับการ 3 กองบังคับการปฏิบัติการพิเศษ เข้าร่วมในพิธีรดน้ำศพ ในการนี้พลอากาศเอก สถิตย์พงษ์ สุขวิมล, พลตำรวจเอก ต่อศักดิ์ สุขวิมล ทักษิณ ชินวัตร และพลตำรวจโท อัคราเดช พิมลศรี ผู้บัญชาการตำรวจภูธร ภาค 6 ส่งพวงหรีดเข้าร่วมในพิธี

ส่วนกำหนดการสวดพระอภิธรรมในวันที่ 2 - 8 พฤศจิกายน พ.ศ. 2565 เวลา 17.30 น. และ 18.30 น. และมีพิธีฌาปนกิจในวันที่ 9 พฤศจิกายน พ.ศ. 2565 เวลา 17.00 น.

## รับราชการ
จุมพล เริ่มต้นชีวิตราชการจากการเป็นตำรวจตระเวนชายแดน (ตชด.) ที่อำเภออรัญประเทศ ก่อนที่จะย้ายเข้าสู่พื้นที่นครบาล ในตำแหน่ง สารวัตรป้องกันปราบปราม สถานีตำรวจนครบาลบางซื่อ (สวป.สน.บางซื่อ) จากนั้นย้ายไปอยู่กองปราบปราม จนเป็นรองผู้บังคับการปราบปราม (ผบก.ป.) 

หลังจากได้รับพระราชทานยศพลตำรวจตรี แล้วจุมพล มั่นหมายเลื่อนจากผู้บังคับการตำรวจภูธรจังหวัดนนทบุรี เป็นผู้ช่วยผู้บัญชาการตำรวจภูธรภาค 1 (ผช.ผบช.ภ.1) และได้รับพระราชทานยศพลตำรวจโท แล้วเลื่อนเป็นผู้บัญชาการตำรวจภูธรภาค 3 (ผบช.ภ.3) ก่อนที่จะย้ายมาดูแลงานด้านการข่าวและปราบปราม ด้วยการเป็นผู้บัญชาการตำรวจสันติบาล และได้ใกล้ชิดกับการเมืองมากขึ้น ด้วยการเป็นรักษาการ ผู้อำนวยการสำนักข่าวกรองแห่งชาติ , ผู้อำนวยการสำนักข่าวกรองแห่งชาติ คนที่ 12 (มาปฏิบัติราชการที่สำนักนายกรัฐมนตรี ตั้งแต่วันที่ 21 กันยายน พ.ศ. 2549 ตามคำสั่งของคณะปฏิรูปการปกครองในระบอบประชาธิปไตยอันมีพระมหากษัตริย์ทรงเป็นประมุข), ที่ปรึกษานายกรัฐมนตรีฝ่ายข้าราชการประจำ (นักบริหาร 11), ที่ปรึกษา (สบ 10) (ทำหน้าที่หัวหน้าที่ปรึกษาด้านความมั่นคง) สำนักงานตำรวจแห่งชาติ และรองผู้บัญชาการตำรวจแห่งชาติ  

ผลงานที่สำคัญ ๆ ที่ปรากฏเป็นข่าวที่เคยผ่านมาแล้ว เช่น คดีเพชรซาอุ, คดีฆ่า 2 แม่ลูกครอบครัวศรีธนะขันธ์, คดีสังหารแสงชัย สุนทรวัฒน์ ผู้อำนวยการองค์การสื่อสารมวลชนแห่งประเทศไทย (อ.ส.ม.ท.) เป็นต้น

ในปี พ.ศ. 2552 จุมพล ถูกจับตาว่าอาจจะได้เป็นผู้บัญชาการตำรวจแห่งชาติ ต่อจากพลตำรวจเอก พัชรวาท วงษ์สุวรรณ โดยมีชื่อถูกเสนอเคียงคู่มากับพลตำรวจเอก ปทีป ตันประเสริฐ และได้รับการสนับสนุนจากทางสุเทพ เทือกสุบรรณ รองนายกรัฐมนตรีดูแลด้านความมั่นคง, นิพนธ์ พร้อมพันธุ์ เลขาธิการนายกรัฐมนตรี และกลุ่มของเนวิน ชิดชอบด้วย แต่สุดท้ายอภิสิทธิ์ เวชชาชีวะ เลือกที่จะเสนอชื่อพลตำรวจเอก ปทีป แต่ไม่ได้รับความเห็นชอบจากคณะกรรมการตำรวจแห่งชาติ อภิสิทธิ์จึงแต่งตั้ง พลตำรวจเอก ปทีป เป็นรักษาการผู้บัญชาการตำรวจแห่งชาติ ยาวนานกระทั่งเกษียณอายุราชการ พร้อมกับจุมพล ในปี พ.ศ. 2553

## ชีวิตส่วนตัว
ชีวิตส่วนตัวจุมพล มีฉายาที่สื่อมวลชนนิยมเรียกว่า *"บิ๊กจุ๋ม"* สมรสกับนางฐนกร มั่นหมาย  ด้านสังคม เคยได้รับการเลือกตั้งให้เป็นนายกสมาคมศิษย์เก่าสวนกุหลาบวิทยาลัย ในพระบรมราชูปถัมภ์

ปี พ.ศ. 2554 มีพระบรมราชโองการโปรดเกล้าฯ ให้บรรจุจุมพล กลับเข้ารับราชการเป็นข้าราชการพลเรือนในพระองค์ และแต่งตั้งให้ดำรงตำแหน่ง ประจำสำนักพระราชวังพิเศษ ตำแหน่งประเภทบริหาร ระดับสูง

วันที่ 23 กันยายน พ.ศ. 2559 ได้มีพระบรมราชโองการโปรดเกล้าฯ แต่งตั้งให้จุมพล มั่นหมายดำรงตำแหน่งรองเลขาธิการพระราชวังฝ่ายความมั่นคงและกิจกรรมพิเศษ

## คดีความ
สำนักงานตำรวจแห่งชาติแจ้งดำเนินคดีรุกป่า ลงวันที่ 6 กุมภาพันธ์ พ.ศ. 2560และสำนักพระราชวังลงโทษไล่ออกจากราชการในวันที่ 27 กุมภาพันธ์ พ.ศ. 2560 ฐานประพฤติชั่วร้ายแรง ใช้ตำแหน่งหน้าที่ราชการไปในทางที่ไม่ถูกต้อง และได้ถูกจับกุมพร้อมพวกในช่วงเวลาต้นเดือนมีนาคม พ.ศ. 2560 ซึ่งหนึ่งในนั้นมีนางฐนกรซึ่งเป็นภรรยารวมอยู่ โดยทุกคนยกเว้นจำเลยได้รับการประกันตัว

## เครื่องราชอิสริยาภรณ์
จุมพล มั่นหมาย เคยได้รับและถูกเรียกคืนเครื่องราชอิสริยาภรณ์ชั้นสูงสุดตระกูลต่างๆ ดังนี้

## อ้างอิง

## แหล่งข้อมูลอื่น
* พลตำรวจเอก จุมพล มั่นหมาย
* ดีเด่น อย่างมีเอกลักษณ์

หมวดหมู่:ตำรวจชาวไทย
หมวดหมู่:ข้าราชการพลเรือนชาวไทย
หมวดหมู่:บุคคลจากอำเภอเมืองลำปาง
หมวดหมู่:บุคคลจากโรงเรียนสวนกุหลาบวิทยาลัย
หมวดหมู่:บุคคลจากคณะรัฐประศาสนศาสตร์ สถาบันบัณฑิตพัฒนบริหารศาสตร์
หมวดหมู่:อาชญากรชาวไทย
หมวดหมู่:นักโทษของประเทศไทย
หมวดหมู่:ตำรวจชาวไทยที่ถูกถอดยศ
หมวดหมู่:ตำรวจตระเวนชายแดน
หมวดหมู่:บุคคลในประวัติศาสตร์ไทย พ.ศ. 2516–2544
หมวดหมู่:บุคคลในประวัติศาสตร์ไทย หลัง พ.ศ. 2544